'ดีเคเอสเอช'ย้ำตลาดเอเชียเสริมแกร่งอาเซียน-ผุดคลังพม่าเพิ่ม
นอกเหนือจากสินค้าดี แผนการตลาดแกร่งแล้ว ในด้านของการขนส่งและกระจายสินค้า “โลจิสติกส์” ยังถือเป็นอีกหนึ่งยุทธศาสตร์สำคัญของธุรกิจ
9 พ.ย. 2555

โดย...ดวงใจ จิตต์มงคล
นอกเหนือจากสินค้าดี แผนการตลาดแกร่งแล้ว ในด้านของการขนส่งและกระจายสินค้า “โลจิสติกส์” ยังถือเป็นอีกหนึ่งยุทธศาสตร์สำคัญของธุรกิจ ในการนำส่งสินค้าไปให้ถึงมือกลุ่มเป้าหมายผู้บริโภคได้ในพื้นที่ต่างๆ 
นอกจากนี้ ธุรกิจบริการโลจิสติกส์ ยังมีการแข่งขันสูงทั้งในและต่างประเทศ โดยเฉพาะในภูมิภาคเอเชีย และเอเชียตะวันออกเฉียงใต้ (อาเซียน) ที่กำลังเป็นตลาดใหม่ที่น่าจับตาของนักลงทุน และเจ้าของสินค้า
ดีเคเอสเอช กรุ๊ป บริษัทยักษ์ใหญ่สัญชาติสวิตเซอร์แลนด์ ด้านการขยายตลาด (เอ็มอีเอส) อาทิ การจัดหาวัตถุดิบ การตลาด การขาย การกระจายสินค้า และโลจิสติกส์ รวมถึงบริการหลังการขาย ฯลฯ เป็นอีกหนึ่งรายที่มองเห็นแนวโน้มการเติบโตของตลาดในภูมิภาคนี้ โดยเฉพาะอาเซียนที่เตรียมรวมเป็นตลาดเดียวภายใต้ประชาคมเศรษฐกิจอาเซียน หรือ เออีซี ทำให้กลายเป็นตลาดใหญ่ที่มีกำลังซื้อไม่ต่ำกว่า 580 ล้านคน รวมไปทั้งอีกหนึ่งประเทศเนื้อหอมที่น่าสนใจในขณะนี้อย่างพม่า 
สมบุญ ประสิทธิ์จูตระกูล ประธานอำนวยการประเทศไทย บริษัท ดีเคเอสเอช (ประเทศไทย) กล่าวว่า ปัจจุบันบริษัทให้บริการทางธุรกิจโดยแบ่งออกเป็น 4 หน่วยธุรกิจใหญ่ที่มีความชำนาญ คือ 1.หน่วยธุรกิจผลิตภัณฑ์อุปโภคบริโภค 2.หน่วยธุรกิจผลิตภัณฑ์เพื่อสุขภาพ 3.หน่วยธุรกิจผลิตภัณฑ์และวัตถุดิบอุตสาหกรรม และ 4.หน่วยธุรกิจเทคโนโลยี
ขณะที่แนวโน้มการให้บริการด้านการขยายตลาด หรือ “เอ็มอีเอส” นับจากนี้ไปบริษัทยังจะให้ความสำคัญในตลาดอาเซียนมากขึ้น โดยเฉพาะใน “พม่า” ที่ปัจจุบันบริษัทได้รับสิทธิเข้าไปทำตลาดร่วมกับพันธมิตรคู่ค้าผู้ผลิต(ซัพพลายเออร์) ในประเทศดังกล่าวไม่ต่ำกว่า 16 ปี มีจำนวนพนักงานไม่ต่ำกว่า 1,000 คน ซึ่งถือว่าบริษัทมีประสบการณ์และความชำนาญในตลาดดังกล่าวพอสมควร 




 
ทั้งนี้ บริษัทมองว่าตลาดพม่ายังมีโอกาสอีกมาก โดยเฉพาะกลุ่มสินค้าอุปโภคบริโภคต่างๆ สินค้าขั้นพื้นฐานทั่วไปทั้งของใช้ส่วนบุคคลกลุ่มผู้หญิงและผู้ชาย แต่อย่างไรก็ตามการจะเข้าตลาดดังกล่าวยังต้องศึกษา และเข้าใจพฤติกรรมผู้บริโภคชาวพม่า ซึ่งรูปแบบการเข้าไปดำเนินธุรกิจของดีเคเอสเอช ในปัจจุบันเป็นพันธมิตรธุรกิจทั้งกับกลุ่มผู้ประกอบการสินค้าอินเตอร์เนชันแนลแบรนด์ และสินค้าแบรนด์ท้องถิ่นในพม่า
จากแผนการขยายตลาด เอ็มอีเอส ไปยังประเทศพม่าดังกล่าว ทำให้บริษัทเตรียมแผนลงทุนขยายคลังสินค้า หรือแวร์เฮาส์ เป็นแห่งที่ 2 ในเมืองย่างกุ้ง โดยจะดำเนินการก่อสร้างในต้นปี 2556 และคาดว่าจะแล้วเสร็จภายในสิ้นปี 2556 เพื่อรองรับการทำตลาดในประเทศดังกล่าว ที่ดีเคเอสเอช ประเทศไทยได้รับสิทธิในการทำตลาด หลังจากเมื่อ 2 ปีก่อนได้เข้าไปลงทุนแวร์เฮาส์เป็นแห่งแรกไปแล้ว
ด้าน พรีแมน มหาลเดย์วัน ผู้อำนวยการบริหาร ดีเคเอสเอช ประจำประเทศพม่า กล่าวว่า ปัจจุบันอัตราการเติบโตของพม่าอยู่ที่ 9.5% หรือเป็นอันดับ 3 ของตลาดอาเซียน รองจากประเทศเวียดนาม และอินโดนีเซีย ซึ่งเป็นอันดับหนึ่ง และสองตามลำดับ จึงถือว่าเป็นตลาดที่ยังมีโอกาสเติบโตอีกมาก ประกอบกับการที่พม่าเตรียมเข้าสู่ตลาดโลก ทำให้หลายบริษัทจากทั่วโลกเดินหน้าเข้าสู่ประเทศดังกล่าว เพื่อหาโอกาสทางการตลาด จึงถือเป็นโอกาสของดีเคเอสเอชเช่นเดียวกัน
“ประเทศพม่ายังคงเป็นตลาดที่มีความซับซ้อนมาก ทำให้มีความเป็นไปได้ที่จะเกิดข้อผิดพลาดและมีความเสี่ยง ซึ่งหากบริษัทที่ไม่มีความเชี่ยวชาญกับตลาดท้องถิ่นอาจพบว่าตนเองอยู่ในตำแหน่งที่เสียโอกาสอย่างรวดเร็ว” พรีแมน กล่าว 
สมบุญ เสริมว่าจากภาวะเศรษฐกิจถดถอยที่เกิดขึ้นในประเทศสหรัฐและยุโรปในช่วงที่ผ่านมานั้น ดีเคเอสเอช กรุ๊ป รวมทั้งดีเคเอสเอช ในประเทศไทยไม่ได้รับผลกระทบมากนัก เนื่องจากปัจจุบันเน้นดำเนินธุรกิจหลักในภูมิภาคเอเชียกว่า 95% โดยมียอดขายหลักมาจากตลาดที่สำคัญ คือ ไทย 36.4% จีน 25.4% และมาเลเซีย 21.9% ส่วนอีก 5% เป็นตลาดในยุโรปที่จะเน้นการเชื่อมโยงธุรกิจร่วมกับซัพพลายเออร์สินค้าเป็นหลัก 
ปัจจุบัน ดีเคเอสเอช ประเทศไทย มีกลุ่มพันธมิตรลูกค้ากว่า 85 ราย และในพม่าราว 20 ราย พร้อมวางเป้าหมายขยายพันธมิตรใหม่เพิ่มขึ้นจากการขยายตลาดไปยังประเทศพม่าเชิงรุกนับจากนี้ไป ภายใต้การให้บริการด้านเอ็มอีเอส จากการนำนวัตกรรมในอุตสาหกรรมการให้บริการขยายตลาด หรือ “อินโนเวชัน อิน เดอะ มาร์เก็ต เอกซ์แพนชัน เซอร์วิสเซส อินดัสตรี” เข้ามาปรับใช้บริการมากขึ้น
ขณะเดียวกันยังสอดคล้องกับภาพรวมการให้บริการด้านการขยายตลาด ที่ยังมีแนวโน้มเติบโตสูงขึ้นในธุรกิจการให้บริการจากบริษัทภายนอก โดยปีนี้มีอัตราเติบโต 7.1% ทั่วโลก และคาดว่าจะมีอัตราการเติบโต 8% ในภูมิภาคเอเชีย ซึ่งการสร้างนวัตกรรมใหม่ให้กับธุรกิจการบริการอย่างต่อเนื่อง ช่วยให้เกิดธุรกิจใหม่ เพิ่มโอกาสในการเติบโต ภายใต้แนวคิดการทำงานร่วมกัน
ทั้งนี้ ดีเคเอสเอช มีสำนักงานครอบคลุม 650 แห่งใน 35 ประเทศ แบ่งเป็น 630 แห่งตั้งอยู่ในเอเชีย รวมทั้งมีพนักงานกว่า 2.4 หมื่นคน มีสำนักงานในยุโรปและอเมริกา 20 แห่ง และมีคู่ค้ากว่า 5,500 ราย ลูกค้ามากกว่า 5 แสนราย มีศูนย์กระจายสินค้ามากกว่า 180 แห่ง โดยในปี 2554 ดีเคเอสเอช มีผลประกอบการรวม 7,300 ล้านฟรังก์สวิส หรือ 244,404 ล้านบาท